作者:劉過
標題:賀新郎
內容:睡覺鶯啼曉。醉西湖、兩峰日日，買花簪帽。去盡酒徒無人問，唯有玉山自倒。任拍手、兒童爭笑。一舸乘風翩然去，避魚龍、不見波聲悄。歌韻歇，喚蘇小。神仙路遠蓬萊島。紫雲深、參差禁樹，有煙花繞。人世紅塵西障日，百計不如歸好。付樂事、與他年少。費盡柳金梨雪句，問沈香亭北何時召。心未愜，鬢先老。